Klaus Kjær (DF), 2001-04-04:
Lovforslaget bygger på nogle af de forslag, som Vurderingsudvalget har peget på i sin betænkning.
Det foreslås, at der skabes mulighed for en øget dialog med ejerne af fast ejendom, før vurderingsrådet foretager den årlige ansættelse.
Efter forslaget skal det foregå således, at myndighederne i forbindelse med forberedelsen af vurderingen udvælger et passende antal ejendomme til dialog.
Der er eksempelvis foreslået 5 pct. Disse ejere får så mulighed for at udfylde et tilsendt skema, som ud over at indeholde oplysninger om BBR-registreringer også kan indeholde oplysninger om vedligeholdelsestilstand, moderniseringsår og udgiftsniveau.
Ejerens bemærkninger vil herefter indgå i grundlaget for
vurderingen
Det anføres, at når vurderingsmyndighederne på den måde tidligt i forløbet vælger at inddrage ejerne af fast ejendom i processen, vil man derigennem kunne være med til at skabe en større accept og forståelse for vurderingssystemet.
Det anføres videre, at det rent psykologisk også vil være lettere for ejerne af fast ejendom at forholde sig til oplysningerne på den endelige ansættelse, når de selv har været med i forberedelsen.
Derfor forventes der også en nedgang i klagesagerne.
Hvis forslaget skal forstås således, at borgerne ved indsendelse af disse oplysninger rent faktisk svækker deres egen retssikkerhed ved en mulig efterfølgende klage over ejendomsvurderingen, så kan Dansk Folkeparti ikke medvirke til en gennemførelse af dette forslag. Under udvalgsbehandlingen vil vi da også forsøge at få indarbejdet, at borgernes egne bemærkninger ikke på nogen måde kan indgå i argumentationen i forbindelse med en senere klagesag til skade for borgerens retssikkerhed.
Dansk Folkeparti kan tilslutte sig, at der ikke bliver
Men vi er betænkelige ved - hvis praksis udvikler sig således - at borgere, der ikke indsender skemaet, pr. definition er udtaget til at få foretaget en selvstændig besigtigelse og vurdering.
Mest bekymrede er vi dog for, at der med lovforslaget kan straffes med bøde, hvis ejere med forsæt eller grov uagtsomhed afgiver urigtige oplysninger.
Vi kan støtte den del af forslaget, som medfører mere åbenhed og tilgængelighed via Internettet for udvidelsen af de typer oplysninger, som vurdering af fast ejendom i øvrigt giver offentligheden adgang til.
For så vidt angår spørgsmålet om, at det tidligere vurderingsrådsmedlem også skal være blandt de indstillede, hvis pågældende opfylder betingelserne, kan det være udmærket for at sikre kontinuiteten og erfaringsgrundlaget.
Forslaget indeholder desuden en mulighed for, at det enkelte vurderingsråd kan udlægge besigtigelser af fast ejendom til vurderingssekretariatet.
Det kan efter Dansk Folkepartis opfattelse være ganske praktisk, når det samtidig sikres, at også vurderingsrådet kan deltage i denne besigtigelse, særlig - som det nævnes i bemærkningerne til forslaget - hvor der er tale om store erhvervsejendomme, og hvor besigtigelse kun kan foregå inden for normal arbejdstid.
Men som sagt er det for Dansk Folkeparti afgørende, at bemyndigelsen ikke bliver en hovedpude for vurderingsrådene, og at disse fortsat inviteres med til besigtigelsen.
Vi er også relativt positive over for den del af forslaget, hvor der gives mulighed for de tilsynsførende myndigheder at besigtige ejendomme som led i planlagte revisioner af vurderingsmyndighedens ansættelse uden deltagelse af vurderingsmand.
Men også her er det væsentligt, at vurderingsrådet får tilbud om at være til stede ved besigtigelsen.
Den eneste del af lovforslaget, som Dansk Folkeparti er ubetinget positive over for, er forslaget om, at 5.000-kvadratmeters-grænsen for ejendomme, der helt eller delvis er beliggende i landzone, ændres således, at arealgrænsen kun finder anvendelse, hvis arealet ligger umiddelbart i forbindelse med boligen.
Der er kommet mange høringssvar til dette lovforslag, som vi vil studere indgående under udvalgsarbejdet, ligesom vi under udvalgsarbejdet nærmere vil søge konsekvenserne af lovforslaget belyst, herunder navnlig i relation til borgernes retssikkerhed.